Brasilië verkiesing op 7 Oktober
Te midde van groot politieke woelinge en korrupsieskandale in Brasilië as die grootste land in Suid-Amerika word 'n presidentsverkiesing op 7 Oktober 2018 gehou. Die ironie is dat die gewildste kandidaat tans in die tronk is – Luiz Inacio Lula da Silva, voormalige president wat tronkstraf uitdien van 12 jaar weens korrupsie.
Da Silva is die kandidaat van die Werkersparty, maar die verkiesingshof het egter beslis dat hy nie aan die verkiesing mag deelneem nie. Hy was vanaf 2003-2010 president en is steeds die gewildste politikus in Brasilië.
Onder die ander 13 presidentskandidate is die voorloper die regse Jair Bolsonaro van die Sosiaal Liberale Party (SLP). Sy styl van politiek word vergelyk met dié van pres. Donald Trump van die VSA, maar hy is tans ná 'n mesaanval tydens 'n politieke saamtrek steeds in die waakeenheid van 'n hospitaal.
Dit is dus duidelik dat die Brasiliaanse verkiesing gekenmerk word deur onstabiliteit en dat die uitslag ná 7 Oktober deurslaggewend kan wees vir die toekoms van die land. Dit geld veral sy plek en rol in die Brics-alliansie saam met Rusland, China, Indië en Suid-Afrika.